Legebiltzarreko Erregelamenduko 114.1 artikuluan ezarritakoa betez, agintzen dut Nafarroako Parlamentuko Aldizkari Ofizialean argitara dadin Jorge Esparza Garrido jaunak egindako galderaren erantzuna, Foru Diputazioak emana, Next Generation EU funtsetarako aurkeztutako “Justiziaren arloko Gizarte Zerbitzuaren kudeaketa hobetzea” proiektuari buruzkoa. Galdera 2020ko abenduaren 4ko 136. Nafarroako Parlamentuko Aldizkari Ofizialean argitaratu zen.

Iruñean, 2020ko abenduaren 28an

Lehendakaria: Unai Hualde Iglesias

ERANTZUNA

Nafarroako Gorteetako kide den eta Navarra Suma talde parlamentarioari atxikita dagoen Jorge Esparza Garrido jaunak galdera hauek egin ditu (10-20/PES-00334) Nafarroako Gobernuko Migrazio Politiketako eta Justiziako kontseilariak idatziz erantzun ditzan:

Migrazio Politiketako eta Justiziako Departamentuak "Justiziaren arloko Gizarte Zerbitzuaren kudeaketa hobetzea" proiektua aurkeztu du Next Generation EU funtsetarako.

1.- Nafarroako Gobernuak urteko zer aurrekontu aurreikusten du proiektu horretarako 2026ra arte?

2.- Nafarroako Gobernuak urteko zer zenbatespen egiten du proiektu horretarako Next Generation EUtik jasoko lituzkeen funtsei dagokienez?

3.- Proiektu hori Europako funtsetan sartzen ez bada, Nafarroako Gobernuak baliabide berekiekin burutzeko asmorik al du?

Hona hemen erantzuna:

Justizia Zuzendaritza Nagusiak, Next Generation EU programako funtsen hurrengo deialdiari begira, "Justiziaren arloko Gizarte Zerbitzuaren kudeaketa hobetzea" izeneko proiektua prestatu du.

Proiektu horretarako Europako funtsen zenbatespenari dagokionez, 200.000na euro eskatuko dira 2021eko eta 2022ko ekitaldietarako, eta 100.000 euro 2023rako. Ez da funtsik eskatuko hurrengo ekitaldietarako.

Nafarroako Gobernuak uste du Justiziaren arloko gizarte zerbitzuaren kudeaketa hobetzea giltzarri dela herritarren premiei hobeki erantzuteko Justiziaren arloko zerbitzu publikoari dagokionez. Horregatik, baita proiektuak Europako funtsik jasotzen ez badu ere, gure asmoa da berari ekitea lehenbailehen eta ahalik eta baldintzarik onenetan, betiere ekitaldi bakoitzeko aurrekontu-baliabideen arabera.

Hori jakinarazten dizut, Nafarroako Parlamentuko Erregelamenduaren 194. artikuluan xedatutakoa betetzeko.

Iruñean, 2020ko abenduaren 28an

Migrazio Politiketako eta Justiziako kontseilaria: Eduardo Santos Itoiz